Document ID: 32006D0762

KOMISJONI OTSUS,
9. november 2006,
mis käsitleb teatavaid lammaste katarraalse palaviku vastaseid kaitsemeetmeid Bulgaarias
(teatavaks tehtud numbri K(2006) 5315 all)
(EMPs kohaldatav tekst)
(2006/762/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuli 1991. aasta direktiivi 91/496/EMÜ, millega nähakse ette ühendusse kolmandatest riikidest saabuvate loomade veterinaarkontrolli korraldamise põhimõtted ning muudetakse direktiive 89/662/EMÜ, 90/425/EMÜ ja 90/675/EMÜ, (1) eriti selle artikli 18 lõikeid 1 ja 6,
ning arvestades järgmist:
(1)
10. oktoobril 2006 teatas Bulgaaria komisjonile, et lammaste katarraalse palaviku antikehi on tuvastatud sentinellikitsedel Slivarovos, Burgasi halduspiirkonnas, mis asub riigi kaguosas, Türgi piiri ääres (“haigusest mõjutatud piirkond”).
(2)
Kavakohaselt saab Bulgaaria 1. jaanuaril 2007. aastal ühenduse liikmeks ning seetõttu teatas ta komisjonile, et on viivitamata keelustanud lammaste katarraalsele palavikule vastuvõtlikku liiki loomade ning nende sperma, munarakkude ja embrüote väljaviimise haigusest mõjutatud piirkonnast vastavalt nõukogu 20. novembri 2000. aasta direktiivile 2000/75/EÜ, millega kehtestatakse erisätted lammaste katarraalse palaviku tõrjeks ja likvideerimiseks, (2) ning komisjoni 23. mai 2005. aasta otsusele 2005/393/EÜ lammaste katarraalsest palavikust ohustatud tsoonide ja järelevalvetsoonide ning nendest tsoonidest välja- või läbiveo tingimuste kohta. (3)
(3)
Lammaste katarraalse palaviku levik haigusest mõjutatud piirkonnast väljapoole kujutab tõsist ohtu ühenduse loomadele.
(4)
Enne täiendavate epidemioloogiliste ja laboriuuringute tulemusi on asjakohane peatada haigusest mõjutatud piirkonnast pärit või sealt läbi veetavate, lammaste katarraalsele palavikule vastuvõtlikku liiki loomade ning nende sperma, munarakkude ja embrüote import ühendusse.
(5)
Kuna enne 1. juulit 2006 toodetud sperma, munarakud ja embrüod tõenäoliselt ei kujuta endast ohtu, kohaldatakse impordi peatamist üksnes alates sellest kuupäevast toodetud sperma, munarakkude ja embrüote suhtes.
(6)
Võttes arvesse olukorra arengut ning Bulgaaria korraldatud täiendavate uuringute tulemusi, vaadatakse käesoleva otsusega kehtestatud meetmed toiduahela ja loomatervishoiu alalise komitee kohtumisel läbi niipea kui võimalik.
(7)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
1. Liikmesriigid peatavad lisas nimetatud territooriumidelt või territooriumide osadest pärit või sealt läbi veetavate, lammaste katarraalsele palavikule vastuvõtlikku liiki loomade impordi ühendusse.
2. Liikmesriigid peatavad lisas nimetatud territooriumidelt või territooriumide osadest pärit, 1. juulil 2006 või hiljem toodetud või kogutud sperma, munarakkude ja embrüote impordi.
Artikkel 2
Liikmesriigid muudavad kaubanduse suhtes kohaldatavaid meetmeid, et viia need vastavusse käesoleva otsusega ning avalikustavad vastuvõetud meetmed kohe. Liikmesriigid teatavad nimetatud meetmetest viivitamata komisjonile.
Artikkel 3
Käesolevat otsust kohaldatakse kuni 31. detsembrini 2006.
Artikkel 4
Käesolev otsus on adresseeritud liikmesriikidele.
Brüssel, 9. november 2006

Labels: 0
3
18
6